**Νίκος Καζαντζάκης(1883-1957)**

**«Bίος και πολιτεία του Αλέξη Ζορμπά» (Απόσπασμα του μυθιστορήματος, του 1946)**

Θ**ΕΜΑ**: Η γνωριμία του συγγραφέα και αφηγητή του μυθιστορήματος με τον Αλέξη  Ζορμπά , η εντύπωση που του έκανε ο χαρακτήρας του και η ανάδειξη της δυνατής συναισθηματικής  σχέσης του  Ζορμπά με το σαντούρι του.

**ΔΟΜΗ ΤΟΥ ΚΕΙΜΕΝΟΥ**:

**1η ενότητα**(*Τον πρωτογνώρισα …Ξημέρωνε.*): Στο καφενείο του λιμανιού.

**2η ενότητα** *(Ό,τι απ` όλα… του Παναΐτ  Ιστράτη):* Η γνωριμία του Καζαντζάκη με το Ζορμπά.

**3η ενότητα*(-Και τι έχεις στον μπόγο;… μη μας κρυώσει):***Η συναισθηματική σχέση  του Ζορμπά με το σαντούρι του

Στο απόσπασμα του κειμένου, ο συγγραφέας και ταυτόχρονα αφηγητής της υπόθεσης δίνει αναλυτική περιγραφή του ήρωά του, του Αλέξη Ζορμπά. Πρόκειται για έναν τύπο ανθρώπου, ο οποίος σημάδεψε βαθιά τον Καζαντζάκη. Στο Ζορμπά συνάντησε τον άνθρωπο εκείνο ο οποίος αποτελούσε ενσάρκωση του ανθρώπου που ζει τη ζωή σε όλες της τις εκδηλώσεις, το σύμβολο της απλής καθαρής σκέψης, της ακούραστης δράσης, της ειλικρίνειας, της αμεσότητας και του αυθορμητισμού

**Τα δυο πρόσωπα του αποσπάσματος- Πώς αποδίδονται από το συγγραφέα**

**α)**  **Ο Αλέξης Ζορμπάς:** πολύ ψηλός και αδύνατος (***Τηλέγραφος***),μαντράχαλος κοκαλιάρης, **Μάτια**:*περγελαστικά, θλιμμένα, ανήσυχα, όλο φλόγα το μάτι του ήταν καρφωμένο πάνω μου μικρό, στρογγυλό κατάμαυρο με κόκκινες  φλεβίτσες..*  
**Χαρακτηριστικά  προσώπου**:***βουλιαγμένα μάγουλα, χοντρή μασέλα, ψαρά κατσαρωμένα μαλλιά, πρόσωπο γεμάτο ζάρες, σκαλισμένο, σαρακοφαγωμένο***  
**Χαρακτηριστικά προσωπικότητας**: ευθύτητα, αφοπλιστική ειλικρίνεια

***(Έτσι μου κάπνισε, βρε αδελφέ***) διάθεση για αστεία και αυτοσαρκαστικά σχόλια (μακρύς μακρύς καλόγερος..), π**ολυταξιδεμένος**  Σεβάχ  Θαλασσινός  
παρορμητικός, επιθετικός ***(τον σπάζω στο ξύλο)***  
***φιλήδονος* και μερακλής**, δείχνει ότι του αρέσουν οι απολαύσεις.  
Απαλλαγμένος από τις συμβάσεις της λογικής(***Πολλά φρόνιμος μου φαίνεσαι, είπε, και να με συμπαθάς)***

**β) Ο αφηγητής (Ν. Καζαντζάκης)**

Άνθρωπος του πνεύματος και της μελέτης ***(έκλεισα το Ντάντε)***,

στοχαστικός, συνετός, χωρίς αυθορμητισμούς, αφού **εξετάζει όλες τις λεπτομέρειες πριν αντιδράσει** όπως φαίνεται από τα σχόλια του Ζορμπά***(Πολλά φρόνιμος μου φαίνεσαι, Ζυγιάζεις με το δράμι, ε;)***,

**καταδεκτικός και ευγενικός απέναντι  στον άγνωστο άνθρωπο του λαού** που έχει μπροστά του, τον κερνάει ***(παίρνεις ένα φασκόμηλο;***).Αναζητά τα κίνητρα της ανθρώπινης συμπεριφοράς***(είχα διαβάσει πολλούς ορισμούς για το νου του ανθρώπου).***

Η παιδεία του αφηγητή και οι ευγενικοί του τρόποι έρχονται σε ευθεία αντίθεση με τον αυθορμητισμό του λαϊκού τύπου που ενσαρκώνει ο Ζορμπάς

**Η τεχνική της αφήγησης**

**Στο απόσπασμα συνδυάζονται από τον Καζαντζάκη**

**Η περιγραφή:   καφενείου, λιμανιού,  Ζορμπά**

**η αφήγηση** σε πρώτο πρόσωπο: (τον πρωτογνώρισα, έβαλα τα γέλια)

**ο διάλογος:**  γεμάτος ζωντάνια και θεατρικότητα

Ταυτόχρονα υπάρχουν**: οι σκέψεις του αφηγητή** και ορισμένες αναδρομικές αφηγήσεις

**1η αναδρομική αφήγηση:**  το περιστατικό του ξυλοδαρμού του αφεντικού του που έχει συμβεί σε προγενέστερη χρονική βαθμίδα (το περασμένο Σαββατοκύριακο)

**2η αναδρομική αφήγηση:**το γεγονός που τον έκανε να μάθει σαντούρι και τη γνωριμία με το δάσκαλο του σαντουριού. Μέσα στην αφήγηση εγκλωβίζεται ο διάλογος του Ζορμπά με τον πατέρα του αλλά και με τον Τούρκο δάσκαλό του. Το αποτέλεσμα της τεχνικής αυτής είναι η ζωντάνια , η παραστατικότητα και η αληθοφάνεια. Ο Ζορμπάς  συχνά κάνει αυτοσαρκαστικά σχόλια όταν μιλά για τις παρελθοντικές του επιλογές***(«ήθελα παντριγιά ο ερίφης»)***

**3η αναδρομική αφήγηση:** ο Ζορμπάς  μιλά και σχολιάζει τις προσωπικές του επιλογές για τη δημιουργία οικογένειας και την κατρακύλα του.

Ορισμένοι αναλυτέςε διακρίνουν και μια **πρόδρομη αφήγηση** (αναφέρεται σε μεταγενέστερη χρονική βαθμίδα) εκεί όπου λέει ο αφηγητής***«Δε θα ´ταν άσκημο να τον πάρω μαζί μου στο μακρινό ακρογιάλι. Σούπες, γέλια, κουβέντες…»,***

***(*αυτό το θεωρούν ως «προοικονομία- προσήμανση για όλα όσα θα ζήσουν στην Κρήτη οι δυο άντρες)**

**Ο αφηγητής είναι:**

**πρωτοπρόσωπος   κ**άνει διάλογο με το Ζορμπά και παράλληλα σχολιάζει την εμφάνιση και τη συμπεριφορά του συνομιλητή του

**ομοδιηγητικός  αφηγητής** που «βλέπει»  και σχολιάζει,

**δραματοποιημένος**(συμμετέχει στα γεγονότα που αφηγείται)

**Η ΓΛΩΣΣΑ** του κειμένου:

Καλοδουλεμένη πλούσια δημοτική γλώσσα, αποδίδει με ζωντανό και παραστατικό τρόπο τις **γλωσσικές επιλογές, το ύφος και την προσωπικότητα** των προσώπων. Όταν αφηγείται, περιγράφει ή σχολιάζει ο στοχαστικός αφηγητής **το επίπεδο του ύφους είναι υψηλότερο** σε σύγκριση με την **προφορικότητα  του ύφους** του Ζορμπά.

Στο απόσπασμα συναντάμε ***ιδιαίτερες λαϊκές εκφράσεις*** που δείχνουν τη λαϊκή αφετηρία του Αλέξη Ζορμπά.***(«να παν οι  πίκρες κάτω, μου κάπνισε»)***

Υπάρχει ακόμη το αίνιγμα  ***(«μακρύς  μακρύς καλόγερος και πίτα η κεφαλή μου»)*** και η **παροιμιακή φράση:*(«Από της μυλωνούς τον πισινό ζητάς ορθογραφία»)***

**Λογοτεχνικά σχήματα του αποσπάσματος**

**μεταφορές**: π.χ. «*στο πρόσωπο του νερού, μάτια που σπίθιζαν»*

**σχήμα του κύκλου:** π.χ. «Όλες τις δουλειές….όλες»

**ασύνδετο**: π.χ. « βουλιαγμένα μάγουλα, χοντρή μασέλα, εξογκωμένα ζυγωματικά…»

**αντίθεση**: «κάτεχαν να δουλεύουν τον κασμά και το σαντούρι»

**παρομοίωση**: «σα να ´γδυναν γυναίκα»

**μετωνυμία:** «έκλεισα το Ντάντε» (αντί: το βιβλίο με τα έργα του Ντάντε)